华岳
送詹仲通县尉
秋郊送行色，执别临清流。
风神掣回柳，故故牵衣裘。
吟螀附草际，催客登兰舟。
问客何所之，驾言京阙游。
愚闻京阙间，多难三春秋。
阃外炙鱼肉，阙风罗羊头。
鼎却吠尧犬，冠还沐楚猴。
和戎重输费，廓庙有隐忧。
赈荒少储蓄，郡国无良谋。
飞蝗蔽日月，兆龟拆田畴。
君以经济材，抱负冲斗牛。
家传医国秘，殊不诸子俦，
有用即隆平，岂特为东周。
原君掳绪余，咳唾开冕旒。
管领一世雄，克复归神州。
贱子忝知遇，脱网将从游。
相随上凌烟，也胜登瀛洲。
作诗告于君，君其许之不。